**Notă informativă**

**la proiectul legii pentru modificarea și completarea unor acte legislative**

Proiectul legii prevede modificarea și completarea Legii nr. 257 din 1 noiembrie 2013 privind resortisanţii statelor terţe care au obligaţia deţinerii unei vize și resortisanții statelor terţe care sînt exoneraţi de obligativitatea deţinerii unei vize la traversarea frontierei de stat a Republicii Moldova și a Legii nr. 200 din 16 iulie 2010 privind regimul străinilor în Republica Moldova, în sensul ajustării prevederilor legale în vigoare, la practica statelor spațiului Schengen în domeniul tranzitului aeroportuar.

Potrivit art. 16 alin. (2) din Legea privind regimul străinilor în Republica Moldova, viza de tranzit aeroportuar este obligatorie pentru resortisanţii statelor ai căror cetăţeni au nevoie de viză la intrarea, ieşirea şi tranzitarea teritoriului Republicii Moldova *în conformitate cu legislaţia naţională*. Acelaşi regim se aplică şi străinilor care, fără a fi cetăţeni ai statelor incluse în categoria de state ai căror cetăţeni au nevoie de viză, sînt în posesia unui document de trecere a frontierei de stat eliberat de autorităţile statelor respective.

Cadrul normativ național, care stabilește lista statelor cetățenii cărora au obligația de a deține o viză pentru a tranzita teritoriul Republicii Moldova, constituie Legea privind resortisanţii statelor terţe care au obligaţia deţinerii unei vize și resortisanții statelor terţe care sînt exoneraţi de obligativitatea deţinerii unei vize la traversarea frontierei de stat a Republicii Moldova. Legea prenotată identifică o listă de 132 de state cetățenii cărora au nevoie de viză de Tip A pentru tranzitarea teritoriului Republicii Moldova.

Pentru comparație, menționăm că statele membre ale spațiului Schengen, solicită viză de tranzit aeroportuar doar pentru cetățenii a 12 state, după cum urmează: Republica Islamică Afganistan, Republica Populară Bangladesh, Republica Congo, Statul Eritreea, Republica Federală Democrată Etiopia, Republica Ghana, Republica Irak, Republica Islamică Iran, Republica Federală Nigeria, Republica Islamică Pakistan, Republica Federală Somalia, Republica Democrată Socialistă Sri Lanka. Lista acestor state a fost stabilită luând în considerație pericolul sporit pe care îl comportă cetățenii statelor respective, pentru ordinea și securitatea internațională. Lista respectivă, de 12 state a fost stabilită în Anexa IV din Regulamentul (CE) nr. 810/2009 al Parlamentului European și al Consiliului din 13 iulie 2009 privind instituirea unui Cod comunitar de vize.

Astfel, obligativitatea posedării vizei de Tip A pentru toți cetățenii străini care tranzitează aeroportul internațional Chișinău, este lipsită de raționamente, atât din punct de vedere al securității migraționale, cât și din raționamente economice. Faptul menținerii obligativității deținerii vizei de tranzit aeroportuar pentru toți cetățenii străini, afectează fluxul de tranzit al pasagerilor prin Aeroportul Internațional Chișinău. De asemenea, analizând legislația europeană în acest sens, constatăm că aceasta nu este o practică comună în alte state ale lumii, unde pasagerii tranzitează aeroporturile internaționale neavând vize pentru statul aeroportului de tranzit, aceste vize aplicându-se unui număr limitat de state.

De asemenea, atragem atenția că potrivit art. 16 alin. (3) și art. 20 alin. (1) din Legea privind regimul străinilor în Republica Moldova, viza de tranzit aeroportuar se acordă de misiunile diplomatice şi de oficiile consulare ale Republicii Moldova cetăţenilor proveniţi din statele prevăzute în lista menţionată la alin. (2), în condiţiile existenţei vizei unui stat terţ, care permite străinilor continuarea călătoriei. Suplimentar, Poliția de Frontieră a Ministerului Afacerilor Interne eliberează vize în punctele de trecere a frontierei de stat în cazuri de excepție, în situațiile stabilite expres în art. 21 alin. (1) din Legea nr. 200 din 16 iulie 2010 privind regimul străinilor în Republica Moldova.

Astfel, mecanismul de aplicare a vizelor de tranzit aeroportuar la punctele de trecere a frontierei de stat nu acoperă necesitățile actuale și creează dificultăți în tranzitarea teritoriului Republicii Moldova prin Aeroportul Internațional Chișinău. În acest sens, prevederile legislației în vigoare sânt mai restrictive decât prevederile similare stabilite de legislația europeană.

Din considerentele expuse mai sus, s-a considerat necesară completarea Legii privind resortisanţii statelor terţe care au obligaţia deţinerii unei vize și resortisanții statelor terţe care sînt exoneraţi de obligativitatea deţinerii unei vize la traversarea frontierei de stat a Republicii Moldova, cu o anexă suplimentară care ar identifica lista statelor cetățenii cărora au nevoie de o viză de tranzit aeroportuar (12 la număr). Totodată, se propune completarea Legii precitate cu o prevedere referitoare la persoanele care nu vor avea nevoie de o viză de tranzit aeroportuar, aceștia fiind: membrii echipajelor aeronavelor; titularii de pașapoarte diplomatice și de pașapoarte de serviciu sau asimilate acestora; cetățenii statelor cu care Republica Moldova are încheiate acorduri în acest sens; titularii de permise de ședere sau de documente echivalente eliberate de statele membre ale Uniunii Europene și de Statele Unite ale Americii; titularii de vize eliberate de un stat membru al Uniunii Europene sau de Statele Unite ale Americii.

De asemenea, în textului Legii nr. 257 din 1 noiembrie 2013 și al Legii nr. 200 din 16 iulie 2010 privind regimul străinilor în Republica Moldova, sintagma „90 de zile în decursul a 6 luni de la data primei intrări în țară”, se substituie cu sintagma „90 de zile în cursul oricărei perioade de 180 de zile”. Modificările date sânt motivate de faptul că la 26 iunie 2013 a fost aprobat Regulamentul (UE) nr. 610/2013 al Parlamentului European și al Consiliului de instituire a unui Cod comunitar privind regimul de trecere a frontierelor de către persoane (Codul frontierelor Schengen), a Convenției de punere în aplicare a Acordului Schengen, Regulamentul (CE) nr. 1683/95, precum și Regulamentul 810/2009 al Parlamentului European și al Consiliului privind instituirea unui Cod comunitar de vize (Codul de vize). Astfel, prin Regulamentul dat au fost aduse un șir de modificări legislației UE precum și a fost modificat modul de calculare a perioadei de ședere pe teritoriul statelor membre UE.

La fel, se propune completarea art. 1 alin. (3), art. 2 alin. (2), și art. 3 alin. (2) din Legea nr. 257 din 1 noiembrie 2013, după cuvântul „refugiații” cu cuvintele „recunoscuți (statutari)”, având drept temei prevederile art. 2 lit. d) din Directiva 2004/83/CE a Consiliului Europei privind standardele minimereferitoare la condiţiile pe care trebuie să le îndeplinească resortisanţii ţărilor terţe sau apatrizii pentru a putea beneficia de statutul de refugiat sau persoanele care, din alte motive, au nevoie de protecţie internaţională şi referitoare la conţinutul protecţiei acordate și prevederile art. 1 alin.(1) din Regulamentul (CE) nr. 539/2001 al Consiliului din 15 martie 2001 **de stabilire a listei țărilor terțe ai căror resortisanți trebuie să dețină viză pentru trecerea frontierelor externe și a listei țărilor terțe ai căror resortisanți sunt exonerați de această obligație**.

Propunerea în cauză este justificată de faptul că în afară de „persoanele care beneficiază de statut de refugiat” există și „persoane care pot beneficia de protecție subsidiară”, care sânt stabilite la art. 2 lit. e) din Directiva 2004/83/CE a Consiliului Europei. Respectiv, completarea propusă va elucida statutul persoanei care va permite stabilirea obligației deținerii unei vize și respectiv exonerarea de obligativitatea deținerii unei vize la traversarea frontierei de stat a Republicii Moldova.

Astfel, în scopul satisfacerii cerințelor călătorilor și susținerea agenților aeronautici, precum și ținând cont de obligațiile Republicii Moldova de a se alinia standardelor statelor europene în domeniul transportului aerian, considerăm imperios necesară aprobare proiectului de modificare și completare a unor acte legislative.

**Ministru Dorin RECEAN**